Grondkwessie in kollig tydens wetgewer-debatKoning Goodwill Zwelithini deur Reinhardt Hartzenberg, Wikimedia Commons Blessed Gwala, Inkatha Vryheidsparty-lid (IVP) van die provinsiale wetgewer in KwaZulu-Natal, het ANC-leiers daarvan beskuldig dat hulle huigelaars is omdat hulle beweer dat hulle die Zoeloe-koning, Koning Goodwill Zwelithini, respekteer, terwyl hulle van plan is om grond wat onder die monarg se beheer val, oor te neem. Gwala het dié uitsprake Donderdag tydens ŉ Menseregtedag-debat in die KwaZulu-Natalse wetgewer gemaak. Hy het hom uitgespreek teen planne om grond oor te neem wat onder die Ingonyama Trust val, waarvan die koning aan die hoof staan. “Ons weet van die ANC-leiers wat kom asof hulle eer betoon aan die koning in sy paleis en vir hom beeste as geskenke bring, maar terselfdertyd beraam hulle planne om grond by sy Majesteit oor te neem,” het Gwala gesê. Hy het verwys na ŉ verslag waarin daar aanbeveel word dat die Ingonyama Trust ontbind word en dat die grond deur die regering oorgeneem word. ŉ Hoëvlak-paneel gelei deur voormalige pres. Kgalema Motlanthe het, nadat grondeienaarskap reg oor die land ondersoek is, aanbeveel dat die raad ongrondwetlik is en dat die wet geskrap moet word. Gwala het gesê die besluitnemers agter só ŉ aanbeveling is mense wat niks weet van grondgebruik nie. “Vir ons swart mense is grond die bron van ons lewensbestaan. Ons sal nie toelaat dat ons mislei word deur individue wat nie eens ŉ klein tuintjie kan groei nie, en sodoende ons grond, waarvoor ons voorvaders dapper geveg het, laat oorneem nie,” het Gwala gesê. Hy het bygevoeg dat die ANC-regering se planne om hierdie grond oor te neem beteken dat daar niks is om op Menseregtedag, wat gister herdenk is, te vier nie. ANC-LP Sihle Zikalala, LUR vir ekonomiese ontwikkeling, het in reaksie op Gwala se uitsprake die IVP as onrussaaiers bestempel wat die kwessie van die Ingonyama Trust gebruik om gewild te bly. “Ons respekteer die koning, want hy is nie net jou koning nie, maar die koning van al ons Zoeloes,” het Zikalala gesê. Hy het gewaarsku dat pogings om ŉ wig tussen die ANC en die koning in te dryf nie suksesvol sal wees nie, omdat dit ŉ verouderde styl van politiek is waarvan baie IVP-lede hulself distansieer. “Maar ons weet dat die ouer garde van die IVP, wat deur mense soos Gwala verteenwoordig word, steeds klou aan daardie styl van politiek omdat dit hulle relevant maak,” het hy gesê. Die Zoeloe-koning het onlangs aangedui dat hy enige pogings van die regering om die grond van die Ingonyama Trust oor te neem sal beveg. In ŉ toespraak tydens die opening van die KwaZulu-Natalse wetgewer in Februarie vanjaar het die koning Zoeloes aangemoedig om R5 te skenk as deel van ŉ fondsinsameling om regstappe te doen om sulke pogings te beveg.